ኦይትምስባብ ጳውሎስታ እሪንዳ ክቴና
ጢማቶስካንታ
አርድንታ
ጢማቶስ ጋይምድባብ ማርንድ ክርስቶሳር ማችባብ ክታ አጥርነረ መራ እስያ ፍጨናርንካ ማድንካ፥ ባቤንጎካ ግርክ ፍጫ ኤድ፥ እንደንጎካ ማቼ ኖ አይሁድ Ꮊቄ፥ ጳውሎስታ ፍክስንታ ላኮይትኬ ክላ ኬዘንጎከረ ቅንችካ ክትም አሌንም አልድባብ Ꮊቄ፥ ጳውሎስ ጢማቶስካንታ ክት ጻፍሳን እሪንዳ ክተና አፍይ ማቻን ማከን ሪንከዘኔ።
ሙደንዘንከረ እሪምስሶ ክታ ክቴና ምክስ ኤሄናር አምሳን ካርካ ኤስስንጎካ ኤግዝምዝድንዴ፥ ናኮና ካርካ ኤስስና የከና አይሁድንዘንካ፥ የኬነረ አና አብ ዎርሰንታ ገቅርን የጃንዳ ማድንካ፥ “ሰድምድን ፍጫ ሙደና ጎመካ ጮጫንካንታ አቅንታ Ꮊፈርድንዳ Ꮊክ ማቻን አችምሳን ኤሳ፥ ዋልቃ ዋልቃ እችምንከዘን፥ እንቼዘንኬ ይእምዘንካ ካርስሜ” ጋይድን ገቅርንዘን የድምሳንዴ፥ ጉጅሰረ ክቴና ምክስ ኤሄናር ገችንጎከ ጎይንንታ ዎገንጎካ ኤስዝድን ክታ፥ ኮትኮግንደረ ምክስ ኤሄናር ጎርዝድባብከስኬ ከትም አሌን አልድባብከስካንታ ዶቅ ዝግዝድን እዘንጎካ ኬዝድንደትም የጃንዴ። በእንታዘነረ ጢማቶስ የሱስ ክርስቶስታ ኡርማ ፍክስንባብ Ꮊስግንዳ ማት ክትም ዝግዝዳናንከኬ በድ አሜንድባብከዝደር ክትም ኦይስዝድን ፍክስንጎካ ጳውሎስ ኬዛን ዞረንም Ꮊብዶቴ።
ማጻፍን ኮትኮታ ሙዳ የድንተና
1 አርድንታ (1፡1-2)
2 ምክስ ኤሄንጎኬ ኮታር ፍግዝድባብከስጎካ (1፡3—3፡16)
3 ጢማቶስካንታ ፍክስንጎካ እምምሳን ኤስስ (4፡1—6፡21)
1
1 ዎንታ አቅስንባብ ሳብ ዎንታ Ꮊድን ጉርምን የሱስ ክርስቶሰታ ክተንካ የሱስ ክርስቶሰታ ኦይትምስባብ ጳውሎሰዘንካ፥
2 አሜንካ ዶፈን እስታ ይንች ማችባብ ጢማቶስካንታ፥ ዎንታ ባቤን ሳብዘንካ፥ ዎንታ ጮይስን የሱስ ክርስቶስዘንካ ዉች እምንተንኬ፥ አጭርንካ፥ ሳራትቼነረ የስካንታ ማታ።
ካርካ ኤስስንዘንካ ከትም ኤግዝምስና
3 ኦስ መቄዶና ፍጫር አያዶቅድቶ ዋደ የስም እ ጋይሳንግንዳ ኦ ዋሪ ዶቅድባብ ዋልቃ ዋልቃ ኤድንከስ ካርካ ኤስን ከት ኤስሳይንግንዳ ከትም ማርካንታ ኤፈሶን ካተመናር ዶእካ። 4 ኦስ Ꮊይሰደርኬ በእንታ ካየን አጥርንከስታ ፋይደናር ከት ማዳክንግንዳ ከትም ክትካ። ኬና ሪንከስ ቤርምም ተይᎺደክ ዳት አሜንካ ይይምድንደት ሳብታ ፍክስንካንታ መያየኬ። 5 ኮ ክቴንታ ጋይተና ማቼ ጭል ቡዳ፥ ኡርማ ገቅርያርንካ ዶፈን አሜንናርንካ Ꮊፈርድንዳ ሶልሜ። 6 ዋልቃ ዋልቃ ኤድንከስ ከትኬና ሪንዘንካ ፋስምሶ ኦስ ዉች ቤርማር ማተኬ። 7 ኮመረ ይድባብከስ ሙሴታ ህግን ኤስባብ ማትካንታ ዝግሰኬ፥ ማታጋካ ዳት ኬታ ይ ኬዝድንደትም ኤሳየኬ አነረ ዎታ ገቶቴ ኬታ ይ ጋይድንደትመረ ገቅራየኬ።
8 ኤድ ዝግዝድንከካ ክት ፍክሴ ሙሴታ ህግናር ኡርማ ማትንተን ኤዝዶቴ፥ 9 ኮግንደረ ሙሴታ ህግናር እመርሳንዳ ኡርማ ኤድካንታ ማታክናና፥ ኤእዳክንባብከስካንተኬ ባችንባብከስካንታ፥ ሳብም ጎይንዳክንባብከስካንተኬ፥ ጎመንባብከስካንታ፥ ሳብካንታ ፋስማክባብከስካንታ አያንታ ሪን ቶጅድባብከስካንታ፥ ባቤንምኬ እንደንም ደይዝድባብከስካንተኬ ሰንፔም ደይዝድባብከስካንታ፥ ማትንተን ኤዝዶቴ 10 ኮትኮግንደረ ማነም ኦካኦንግድባብከስካንተኬ አⷝነኬ አⷝነካ ማነኬ ማነካ ክክን ቤልማኦንግድባብከስካንታ፥ ኤድም ሰናኦንግድባብከስካንታ ካርግድባብከስካንታ፥ ካርከካ ጫቃኦንግድባብከስካንተኬ ዶፈን ኤስንም ከች ማዝድር ሙደን ይድባብከስካንቴ። 11 ዶፈን ኤስና ማቼ Ꮊፈርድንዳ ጋለትምሳን ሳብ ኬዝድን ቦንቻ ክላ ኬዘናርንኬ፥ ኮነረ ክላ ኬዘና እካንታ ዋደካ እመርሳንዴ።
ሳብታ አጭርና ጳውሎስካንታ
12 እም ይንታ ፍክስንካንታ ዶርንተካ አሜንምስባብ ማስሶ እም ፋይጅባብኬ እም እምስባብ ጮይስ የሱስ ክርስቶሰም ጋለድቴ። 13 ኮታ ኤና እሪ ክርስቶሰም የክስባብኬ ዳይስባብ፥ ቶችስባበረ እ ማችንከሬ፥ ኖ እም አጨርሴ፥ ኖየረ ኮም እም ክት አጨርሳንደረ እታ ኮም ሙደንም እ ይሳንደና ኤሳክዶቀኬ አሜናክንኦላሬ። 14 ዎንታ ጮይስንታ ዉች እምንተና የሱስ ክርስቶሰካ ዎካንታ ማቻን አሜንኬ ሶልመካ ክክን ስግስሶ እካንታ እምምሴ። 15 “የሱስ ክርስቶስ ጎመንባብከስም አቅስካንታ ኮ ፍጫሙደንዘን Ꮊዴ” ጋይምድን ቃለና ዶፈንኬ ኤድ ሙደና ተይ ዝግዝድንዴ። ጎመንባብከዘንከረ ሙዳ እንድንካ ጎመንባብ እትቴ። 16 ኬዛርንካ ማቼ እካንታ አጭርሴ፥ እም ክት አጨርሳንደረ የሱስ ክርስቶስ ጌራ ካየንደትም ይንታ ዳንዳእንም ሙደንዘንካ እንድንካ እ ጎማባብ ማችባብ እስታዘን ክታ ሰችንተንካ ክትካ አሜንድባብከስካንተኬ ስለንካ ዶቅንትን Ꮊብድባብከስካንታ ካምስ እ ማድንግንዴ። 17 ኮካንታ ስለንካ ዶቅድን ባንችንካንታ፥ ደእዳክባብ፥ Ꮊፈርዳክባብ ዋልቃ ጮይስንካንታ ቦንቸከ ጋለትካ ስለንካ ዶቅድባብካንታ ማታ! አምንኤ።
18 እስታ ይንችን ጢማቶሶ! ኮታ እሪ የስካንታ ይይምድንደትም ኬዝምሳንግንዳ ኮዘንካ ኦስ ዶቅድን ክተን ዋደ ጋይንተካ የስም እምድቴ፥ ይይምዴ ጋይምሳንደትም ጎርስመረዮ ዝግዝድን ዳምን ዳምካ፥ 19 አሜንኬ ኡርማ ገቅርኬ የስታ ዶቃ። ዋልቃ ዋልቃ ኤድንከስ ይንታ ገቅርን ዛቅንተካ ሎቀንዘንካ ቃልዝድንዳ ማርከብና ሎቀንዘን ቡርበችንካ ካይድንደትግንዳ ከታ ይንታ አሜንን ካይስተኬ። 20 ከታ ዎክያርንካ ሄመኖሰኬ እስክንድርከ Ꮊፈርደኬ፥ ከታ ሳብዘን የክይ ኬዘንም ኬዝድንደዘንካ ካርስምን ከት ኤሳባብ ሰጣንካንታ ስክስት ከትም እምሳቴ።