ኦይትምስባብ ጳውሎስታ ቃስትምስ ክቴና
ተሰሎንቄ ኤድንከስካንታ
አርድንታ
ክርስቶሰታ ቃስትምስ Ꮊድንተንጎካ አምሳን ኦይስና አዉልም አምስሳንጎካ ተሰሎንቄ ምክስ ኤሄናር ዶቅድን ማጠና እንድንካ በደሮ አይሴ፥ ጳውሎስ ተሰሎንቄ ኤድንከስካንታ ክት ጻፍሳን ቃስትምስ ክተና “ጮይስታ Ꮊድንታ ሰጨና የልቴ” ጋይድን አሜንንዘን ዳቅስሶ ኬዝዴ፥ ጳውሎሰረ ክርስቶሰታ Ꮊድንተንታ እሪ “ዳቀልስ ኤች” ጋይምስባብ ክርስቶሰም ግርድባብታ ጎርስንካ ፍጫሙደንዘን ባችኬ ዳቀልስካ በደሮ አይዴ ጋይንተካ ኬታ ዎብ አሜንን ሉልስካንታ ጉርዴ።
ኦይትምስባብ ጳውሎስ ክተንም ናበብድባብከዘን ማጠኬ ዘረካ በጅንከረ ዎራ ኬታ ይንታ አሜንካ ኬት ዳቅድንግንዳ ክትኬ ክትካ የካ ፍግዝድባብ አብንከስ ከት ይድንደትም ኬታ ይንታ ገችᎺቅንካንታ ከትም ዝግዝድንደትም Ꮊፍካንታ ዛብሶ ከት ፍግዝድንግንዳ፥ ኮትኮግንደረ ኡርማ ፍክስን ፍክስዘንካ ቡሪ ከት ማተራክንግንዳ ዳቅስሶ ከትም ዞርዴ።
ማጻፍን ኮትኮታ ሙዳ የድንተና
አርድንታ (1፡1-2)
ጋለትኬ ዋደንካ (1፡3-12)
ክርስቶሰታ ቃስትምስ Ꮊድንተንጎካ እምምሳን ኤስስና (2፡1-17)
ክርስቶሳር ማትሶ ዶቀርድንደታ እምምሳን ዞራ (3፡1-15)
በእንታ (3፡16-18)
1
1 ሳብ ዎንታ ባቤንተኬ ዎንታ ጮይስን የሱስ ክርስቶሰታ ማቻን ተሰሎንቄ ካተማ ምክስ ኤሄናር አሜንድባብከስካንታ ጳውሎስዘንካ፥ ስላስዘንኬ ጢማቶሳዘንካ ኦይትምሳንዳ፥ +
2 ሳብ ባቤንዘንኬ ጮይስ የሱስ ክርስቶሰታ ዉች እምንተንኬ ሳራትቼና የካንታ ማታ።
ክርስቶስ ቃስትምስ Ꮊድንካ እምምድን ፍርዳ
3 እስታ እስመንከስኬ ምችነንከሶ! የጎካ ሳብም ሙዳᎺይካ ጋለትነረ ዎም ዝግዝድንዴ፥ ዎ ጋለድንደረ የንታ አሜንና ጉጅሶ ጋጰርንደትኬ የ ዋልቃ ዋልቀንታ ክክ ክክ የንታ ሶልመና ጉጅመሮ Ꮊፈርድንካንቴ። 4 ኮካንተረ Ꮊረሰነረ ዎራ በድ ማጠኬ ዘራ የንዘን የልሰረ የታ Ꮊስግንዳ ዳንዳእድባብኬ የንታ አሜንካ ዳቅስባብከስ የንታ ማትንተን ኬዝካ ዎታ አብ Ꮊክ Ꮊክ ምክስ ኤሄንከስታ ዎክያር ማትሶቶ የንካ ጋይርዶቴ።
5 ክትጎካ ጉጅሶ ማጠንም የ ተይድን ሳብታ ባንችምናር ዝግዝድባብ ማትሰቶ የ ፋይድምተርንግንዳ ኮና ሳብታ ሉላ ፍርደንታ ቃዉቴ። 6 ሳብ ሉላ ፋረድብብ ማትንተንካ ማጠንም የንዘን ተይᎺድባብከዘን ማጠንም ኬታዘን ተይᎺተሬ። 7 ታ ማጠን የ ተይድባብካንታ ዎንካ ክክን Ꮊዉስንም የካንታ እምዴ። ኮነረ ማድንዳ ጮይስ የሱስ ሙደንዘንካ ስገድን ክታይንችንካ ክክን ጭላርንካ ክት ᎺንቸርድንደትᎺይኬ፥ 8 ጭላርንካ ክት መያ ማድንደረ ሎግንጅድን ኖሄኬ፥ ኮትᎺይካ ሳብም ኤዝዳክባብከስምኬ ዎንታ ጮይስን የሱሰታ ክላ ኬዘንካንታ ክትምዳክባብከስም ዋጭዴ። 9 ኬታ ጮይስታ እሪንኬ ሙደንዘንካ ስግዳን ቦንቼንዘንካ ፋስምሶ ስለንክንደታ ካይንታ ዋጭናሪ አርተረኬ። + 10 ከት ዋጭናሪ አርድንደረ ሳብካንታ ፋስምስባብከዘን ቦንችምካንተኬ አሜንድባብከስ ሙደንደር በርእምካንታ ክት ᎺድንደትᎺይኬ። የተረ ዎንታ ማርካትቼን ተይሰቶ የ አሜንሳንካንታ ከትካ ክክን ፋይድምደቴ።
11 ኮትኮም ገቅርካ የካንታ ዛቃኮትዶቆ ዎ ምግዝድንዳ ዎንታ ጮይስን ክታ ኤልንተንታ ማድባብ የም ማዝድንግንደኬ ኡርመን ይይካንታ የንታ ዶቅድን ክትምንኬ የንታ አሜንንታ ፍክስን ሙዳ ይንታ ዎልቀንካ የካንታ ቦድንግንዴ። 12 ኮትኮግንደረ ዎንታ ጮይስን የሱሰታ ላምና የንካ ቦንችምድንግንደኬ የተረ ዎንታ ሳብንከ ዎንታ ጮይስን የሱስ ክርስቶስታ ዉች እምንተንግንዳ ክትካ የ ቦንችምተርንግንዳ ምግዝዶቴ።
+ 1:1 ኦይት. ፍ. 17፡1። + 1:9 ኢሳ. 2፡10።