ኦይትምስባብ ጳውሎስታ ክታ
ፍልጵስዮስ ኤድንከስካንታ
አርድንታ
ጳውሎስ ኮም ክቴን ክት ጻፍሳንዳ፥ መቄዶና ጋይምድን ፍጨና ሮማ ፍጨንታ ባንችና ቆልድንደታ ጎያር ዶቅድንዳ ፍልጵስዮስ ካተመናር ዶቅድን ምክስ ኤሄንካንቴ፥ ናኮና ምክስ ኤሄና፥ ጳውሎስ አዉሮፓ ፍጨናር እርምሶ ክት ዎይስሳንዴ፥ ክቴና ጻፍምሳንዳ ጳዉሎስ ዞክና ኤሄናር ክት Ꮊቃንደትካ፥ ክርስቶሳር ማችባብ ፍክስንባብ አብንከዘንካ ግርንተና ክታዘን የልሳንደትᎺይኬ ፍልጵስዮስ ምክስ ኤሄናር አምሳን ካርካ ኤስስንጎካ ቡደና ክታ ሞርእሳንደትᎺይኬ። ማታጋካ ዳት ጳውሎስ የሱስ ክርስቶስዘን ክታ ዶቅድንዳ አሜንና አንድር ዳቅማ ማቻንካንታ ኮትኮ ክቴናር ዳልክስሶ ሰድምድንደና ጉርምኬ ቦድማ ክታ አሜንምኔ።
ጳውሎስ ኮም ክቴን እሪናና ክት ጻፍሳንደና ክታ ማጠንᎺይካ ክትም አላካንታ ቡዳርንካ እመንም ኬት ኦይቻንካንታ ፍልጵስዮስ ካተመናር አሜንድባብከስም አንጃካንቴ፥ ክታዘነረ ማታ ከታዘን Ꮊክ Ꮊክ ማጠንከስ የልሳንዳ ማችንከረ ሙቅምኬ ቦድማ አሜንም ከትካንታ ዶቅተርንግንዳ ኮትኮ ክተንካ ከትም ኖ ዳቅዝዴ። ኦትረንምኬ ጬቅንም ዎይስሰኮ የሱስ ክርስቶሳር ከታ ይንታ ማተንም ይርክሳ ይተርንግንዳ ዳቅስሶ ከትካንታ ገቀርስዝዴ፥ የሱስ ክርስቶሰካ ክክን አያናር ዋልቃ ማትንተካ ኬት Ꮊፍሳን ዶቅንተና ሳብታ ዉች እምንተንዘንካ Ꮊፈርሳንደትኬ አሜንካ ኬት ተያንዳ ዳት ህግንም ቦድንተካ Ꮊፈርሳንዳ ካዬ ጋይንተካ ከትም ገቀርስዝዴ፥ የሱስ ክርስቶሰካ ክክን ዋልቃትቼካ ዶቅድባብ ሙደንካንታ ሳብ ከትካንታ እምድን ሳራትችንጎኬ ጉርምንጎከረ ከትካንታ ኖ ጻፍሴ።
ኮና ክተና ኤስምድንደና፥ ጉርምን፥ አሜንምን፥ ዋልቃትቼንምኬ ክርስቶሳር ማትን፥ ዶቅንተንምኬ ዳቅንተን ዳልክስሶ ሰችዝድንካንቴ፥ ጉጅሰረ ኦይትምስባብ ጳውሎስ ፍልጵስዮስ ካተመናር ምክስ ኤሄንካንታ ዶቅድን ይንታ አንድር ሶልመንም መያ ማዝዴ።
ማጻፍን ኮትኮታ ሙዳ የድንተና
አርድንታ (1፡1-11)
ጳውሎስ ስክሳን ማጠንከስጎካ (1፡12-26)
ክርስቶሳር ማትሶ ዶቅንተታ ካምስ (1፡27—2፡18)
ጢማቶስካንተኬ ኤጳፍሮድቱስካንታ ገቅርና (2፡19-30)
አሜንን ግርድባብከዘንካ Ꮊዳን ኤግዝምስ (3፡1—4፡9)
ጳውሎስ ፍልጵስዮስ ካተመናር ክርስቶሳር ማችባብከስካንታ ክት እምሳን ጎፍስኬ ዞረካ (4፡10-20)
በእንታ (4፡21-23)
1
1 የሱስ ክርስቶስታ ፍክስንባብ ማችባብከስ ጳውሎስዘንኬ ጢማቶስዘንካ፥ +
ፍልጵስዮስ ካተመናር ዶቅድባብከስካንታ፥ የሱስ ክርስቶስካ ሳብካንታ ፋስምስባብ ሙደንካንታ፥ ኮትኮግንደረ ምክስ ኤሄናር ጎርዝድባብከስካንተኬ ከትም አሌን አልድባብከስካንታ፥
2 ዎንታ ባቤን ሳብዘንኬ ዎንታ ጮይስን የሱስ ክርስቶስዘንካ ዉች እምንተንኬ ሳራትቸንካ የካንታ ማታ።
ጳውሎስታ ጋለትኬ ምክስንካ
3 የም እ ገቀርድንᎺይካ ሙዳ እስታ ጮይስን ጋለድቴ፥ 4 የ ሙደንካንተረ እ ምግዝድንᎺይካ ሙዳ እስታ ምክስና ጉርምካ ጮጫንዴ። 5 እርንደትዘንካ የድሶ ታካ የለልታ ክላ ኬዘንም ሳባክንካ እንካ የካ ፍግዝድባብከስ የማቻንኦል ሳብም ጋለድቴ፥ 6 ኮም ኡርማ ፍክስን የንካ የጅባብ ጮይስና፥ የሱስ ክርስቶስ ፍርደንካንታ Ꮊድን ሰጨንካ ቦድምድንደትም እታ ኤስትቴ። 7 ታ እ ዞክና ኤሀር ዶቅድንኬ እ ዞከርተርንደታ እሪ ክላ ኬዘንታ ዶፈንን ካርስስካንተኬ ኮትመረ ዳቅስስካንታ ሳብ ይንታ ዉች እምንተንካ እካንታ እምሳን እዋንካ የታ ሙደነረ ካስምድባብከስ የማቻንኦል ሙዳᎺይካ እስታ ቡዳር የም ገቀርድቴ። ኮካንተረ የጎካ እካንታ ኤስምድንዳ ኡርማ ገቅርዬ። 8 የሱስ ክርስቶስታ ሶልመንካ የ ሙደንከስም Ꮊራከካ እ የም ሱነርዳናከረ ሳብ እስታ ማርኬ።
9 የንታ ሶልመና ኤሰኬ ገቀርት ተይንታ ጮጫንዳ ማትሶ ጋጰሮ አይድንግንዳ እታ ምግዝድቴ። 10 ኮነረ እንድንካ ኡርድን ሪ የታ የ ፋስት ኤስተርንግንደኬ ክርስቶስ ማት ክት Ꮊድን ሰጨንካ ጭለጭልኬ ኦስንዝድን ሪ ካየንባብከስ ማትሰቶ የ Ꮊፈርድንግንዴ። 11 ኮግንደከረ የንታ ሰንፔና የሱስ ክርስቶስዘንካ Ꮊፈርድን ጭለትችንታ አፍ ጮጫንዳ ማትሶ ሳብካንታ ቦንቸኬ ጋለት Ꮊፍስዝድባብከስ ማተረቴ።
ክርስቶሳር ጳውሎሰታ ዶቅንትና
12 እስመንከስኬ ምችነንከሶ! እስታዘን የልሳን ሪና ሙዳ ክላ ኬዘና ስግስሶ ዳልግድንግንዳ ይይንተን የ ኤዝድንግንዳ እታ ሶልምድቴ። 13 እተረ እ ዞከርሳንዳ ክርስቶስጎካ ማትንተን ባንችንከስ ዶቅድን ኤሄን ካርዝድባብከስኬ አብንከሰረ ኮታር ዶቅድባብ ኤድንከስ ሙደና ኤዝደኬ። * 14 እስታ ዞክርንጎካ አሜንድባብ እስመንከሳርንካ በድንከስ ኤንገር እርንደትዘንካ ስግስሶ ጮይስካ አሜንምድባብከስ ማቼኬ፥ ኮካንታ ሳብታ ቃለን ጳስካይሳ ኬዛካንታ ኤና እሪንደትዘንካ ስግስሶ ሙቅም Ꮊፍተኬ።
15 ማታጋካ ዳት ዋልቃ ዋልቀንከስ ክርስቶሰታ ክላ ኬዘን ኤስምዝድባብከስ ዳቅል ቀምስምካ፥ አብንከሰረ Ꮊይዘንካ Ꮊይ ቶግዳ ጋይድን አያንኬ፥ አብንከስ ማቼ ክርስቶሰም ሳባግድባብከስ ሉላ ቡዳርንኬ። 16 ከታኬና ሳብታ ቃለን ሉላ ቡዳርንካ ኤስምዝድባብከስ ሶልመዘንካ አምሳንዴ፥ ከተረ እታ ክላ ኬዘንታ ዶፈንን ካርስስካንታ ኮታር እ ዶርምሳንደትም ከት ኤዝድንጎኬ። 17 ከታኬና ማቼ ክርስቶስጎካ ዎብስሶ ከት ሳባግድንዳ ሉለካ ማታክናና ይንታ ማተን ሶልመኬ እስታ ዞክርንዘን ጉጅምድን ማጣ እዘን ተይᎺድካንታ ገቅርሰኬ።
18 ኮነረ ኩን ኮት ማታጋካ ዳት ኮትኮካ እም ጉርምዝዴ፥ ካምስሰረ ማታ ዶፈንከረ፥ ሙዳ ጎግንከረ ክርስቶስ ሳባክምዴ። 19 አብ እ ጉርምድን ጎግና የንታ ምክስንኬ የሱስ ክርስቶስታ አያንታ አሌንካ ባዛካይሳ እ ዉድንደትም እ ኤዝድንካንቴ። 20 ቦድሶ እ ኦስንዳክንደትም Ꮊድን ጉርምንካ ካርዝድቴ፥ ኬዛርንካ ማቼ ሙዳᎺይካ እ ይድንግንደኬ ታካ ሰንፔካ እ ዶቅሰረ አነረ እ ደእሰረ ክርስቶስ እስታ ኤደትቼንካ ቦንችምዴ ጋይስቶ ሙቅምካ ኬዝድቴ። 21 ኮካንታ እስታ ሰንፔና ጋይንትና ክርስቶስካ ዶቅንትዬ፥ ደእነረ እካንታ መይድንዴ። 22 ማታጋካ ዳት ኮ እስታ ዋሀ ኤደትቼንካ ኦስ እ ዶቅደስናና አፍይ ዶቅድን ፍክስም ፍክሳት ጋይንትዬ፥ ማችንከረ ኮዘንካ ኦስ ዶቅንትዘንኬ ደእዘንካ Ꮊምንም እ እዳናከረ እታ ኤሳይቴ። 23 ከትኬና ቃስተን ገቅርንከስታ ዎክያር እታ የድምትቴ፥ ዋልቃጎካ ክርስቶስካ ክክን ማትና ሙደንዘንካ ስገድን ሪ ማቻንካንታ ኮ ዶቅንትንዘንካ ፋስምስቶ ክርስቶስካ ክክን ማትን ዝግድቴ፥ ኮነረ ክርስቶሰካ ክክን ዶቅና እንድንካ ኡርድንዳ ማቻንካንቴ። 24 ኬዛርንካ ማቼ እስታ ሰንፔካ ዶቅና የካንታ ስግ ዝግዝድንዴ። 25 ኮትኮካ አሜንምካ እታ ደእዘንካ አቅስቶ የንታ አሜንና ጋጵድንግንደኬ ጉርምን የ Ꮊብድንግንዳ የ ሙደንካክክን ዶቅተርንደትም እታ ኤዝድቴ። 26 እተረ አናካርንካ የንደር እ Ꮊድንካ እጎካ የንታ ዶቅድንዳ ጋይርና የሱስ ክርስቶሰካ በተሬ።
27 ይና ሙደንዘንከረ ስግ የንታ ዶቅንተና ክርስቶስታ ክላ ኬዘን ጋለችዝድንዳ ማታ፥ ኮነረ እታ Ꮊድስቶ የም ሰጀረ አነረ የንዘንካ እ ጎተርሰ ዋልቃ ገቅርካ የንታ ዳቅሶ ዎእንተንኬ ክላ ኬዘን ዋልቃትችካ የልስካንታ የንታ ጉርንም ኤሰርድቴ፥ 28 የም ግርድባብከስመረ Ꮊራ ሪከረ Ꮊይ ጳሰቴ፥ ኮነረ የንታ ሙቅምና ኬትካንታ ካይንተታ ቃዉታ ማድንካ የካንታ ማቼ ሳብዘንካ ማቻን የንታ አቅንተንታ ቃዉቴ። 29 ክርስቶስካንታ የ ፍግዝድንግንዳ የካንታ እመርሳንዳ ክትካ Ꮊክ የ አሜንድንግንዳ ማታክዶቆ ክትጎካ ማጣ የ ተይተርንግንዴ። 30 ኮካንታ ታ እንካ ክክን ማጠንም ካስምድባብ ማተቴ፥ ኮነረ ማጠና ኤና ኮታ እሪ እዘን የልስንካ የ ሰዳንደትኬ ታየረ እዘን የላዶቅድንዳ ማትንተን የ ኤሰራዶቅድንዴ። +
+ 1:1 ኦይት. ፍ. 16፡12። * 1:13 ኦይትምስባብ ከስታ ፍክስ 28፤ 30 + 1:30 ኦይት. ፍ. 16፡19-40።